Uznesenie Európskeho parlamentu o prisťahovalectve žien: úloha a miesto prisťahovalkýň v Európskej únii (2006/2010(INI))



Úradný vestník 313 E , 20/12/2006 S. 0118 - 0125



P6_TA(2006)0437 Prisťahovalectvo žien: úloha a miesto prisťahovalkýň v Európskej únii Uznesenie Európskeho parlamentu o prisťahovalectve žien: úloha a miesto prisťahovalkýň v Európskej únii (2006/2010(INI)) Európsky parlament, - so zreteľom na dohovor Medzinárodnej organizácie práce (MOP) o migrácii za zamestnaním (1949), dohovor MOP o zneužití pri migrácii a podpore rovnosti príležitostí a rovnakého zaobchádzania s migrujúcimi pracovníkmi (1975) a medzinárodný dohovor o ochrane práv všetkých migrujúcich pracovníkov a ich rodinných príslušníkov (1990), - so zreteľom na Protokol o prevencii, potláčaní a trestaní obchodovania s ľuďmi, najmä so ženami a deťmi (2000) a Protokol proti pašovaniu migrantov po súši, po mori a letecky (2000), ktorými sa dopĺňa Dohovor Organizácie spojených národov proti nadnárodnému organizovanému zločinu, - so zreteľom na Dohovor o právnom postavení utečencov (1951) a protokol k nemu týkajúci sa právneho postavenia utečencov (1967), - so zreteľom na správu Fondu OSN pre populáciu o stave svetovej populácie (2006) "Cesta za nádejou: ženy a medzinárodná migrácia", - so zreteľom na smernicu Rady 2004/81/ES z 29. apríla 2004 o povoleniach na trvalý pobyt vydávaných štátnym príslušníkom tretích krajín, ktorí sú obeťami nezákonného obchodovania s ľuďmi alebo ktorí boli predmetom konania umožňujúceho nelegálne prisťahovalectvo a ktorí spolupracovali s príslušnými orgánmi [1], - so zreteľom na článok 13 Zmluvy o ES o boji proti diskriminácii, - so zreteľom na článok 63 Zmluvy o ES, ktorý dáva Spoločenstvu právomoci a pôsobnosť v oblasti prisťahovalectva a azylu, - so zreteľom na závery zasadania predsedníctva Európskej rady v Tampere 15. a 16. októbra 1999, v Laekene 14. a 15. decembra 2001, v Seville 21. a 22. júna 2002, a v Solúne 19. a 20. júna 2003, ktoré zdôraznili význam rozvíjania spolupráce a výmeny informácií v súvislosti s nedávno zriadenou skupinou vnútroštátnych kontaktných miest na integráciu, najmä s cieľom zlepšiť koordináciu príslušných politík na národnej úrovni a na úrovni EÚ, - so zreteľom na zelenú knihu Komisie nazvanú "O prístupe EÚ k riadeniu ekonomickej migrácie" (KOM(2004)0811), - so zreteľom na zelenú knihu Komisie nazvanú "O budúcnosti európskej migračnej siete" (KOM(2005)0606), - so zreteľom na oznámenie Komisie nazvané "O prisťahovalectve, integrácii a zamestnanosti" (KOM(2003)0336), - so zreteľom na oznámenie Komisie, ktorým sa zriaďuje rámcový program "Solidarita a riadenie migračných tokov" na obdobie rokov 2007 - 2013, na zmenené a doplnené návrhy rozhodnutí Európskeho parlamentu a Rady, ktorými sa zriaďujú Európsky fond pre utečencov na obdobie rokov 2008 - 2013, Fond pre riadenie vonkajších hraníc na obdobie rokov 2007 - 2013 a Európsky fond pre riadenie návratov na obdobie rokov 2008 - 2013 ako súčasť všeobecného programu "Solidarita a riadenie migračných tokov" a na návrh rozhodnutia Rady, ktorým sa zriaďuje Európsky fond pre integráciu štátnych príslušníkov tretích krajín na obdobie rokov 2007 - 2013 ako súčasť všeobecného programu "Solidarita a riadenie migračných tokov" (KOM(2005)0123), - so zreteľom na oznámenie Komisie nazvané "Súvislosti medzi migráciou a rozvojom: niekoľko konkrétnych smerov pre partnerstvo medzi EÚ a rozvojovými krajinami" (KOM(2005)0390), - so zreteľom na oznámenie Komisie nazvané "Spoločný program pre zahrnutie. Rámec pre integráciu štátnych príslušníkov tretích krajín do Európskej únie" (KOM(2005)0389), - so zreteľom na oznámenie Komisie nazvané "Plán politiky pre legálnu migráciu" (KOM(2005)0669), - so zreteľom na oznámenie Komisie nazvané "Prioritné akcie ako reakcia na problémy migrácie: prvá etapa opatrení po stretnutí v Hampton Court" (KOM(2005)0621), - so zreteľom na oznámenie Komisie nazvané "Tematický program pre spoluprácu s tretími krajinami v oblastiach migrácie a azylu" (KOM(2006)0026), - so zreteľom na smernicu Rady 2000/43/ES z 29. júna 2000, ktorou sa zavádza zásada rovnakého zaobchádzania s osobami bez ohľadu na rasový alebo etnický pôvod [2], - so zreteľom na smernicu Rady 2003/9/ES z 27. januára 2003, ktorou sa ustanovujú minimálne normy pre prijímanie žiadateľov o azyl [3], - so zreteľom na smernicu Rady 2003/86/ES z 22. septembra 2003 o práve na zlúčenie rodiny [4], - so zreteľom na smernicu Rady 2003/109/ES z 25. novembra 2003 o právnom postavení štátnych príslušníkov tretích krajín, ktoré sú osobami s dlhodobým pobytom [5], - so zreteľom na smernicu Rady 2004/83/ES z 29. apríla 2004 o minimálnych ustanoveniach pre oprávnenie a postavenie štátnych príslušníkov tretej krajiny alebo osôb bez štátneho občianstva ako utečencov alebo osôb, ktoré inak potrebujú medzinárodnú ochranu, a obsah poskytovanej ochrany [6], - so zreteľom na návrh nariadenia Európskeho parlamentu a Rady o štatistike Spoločenstva o migrácii a medzinárodnej ochrane (KOM(2005)0375), - so zreteľom na svoje uznesenie z 13. októbra 2005 o integrácii prisťahovalcov v Európe prostredníctvom škôl a mnohojazyčného vzdelávania [7], - so zreteľom na svoje uznesenie z 9. júna 2005 o väzbách medzi legálnou a nelegálnou imigráciou a o integrácii migrantov [8], - so zreteľom na svoje uznesenie z 15. januára 2004 o oznámení Komisie o prisťahovalectve, integrácii a zamestnanosti [9], - so zreteľom na svoje uznesenie z 9. marca 2004 o situácii žien z menšinových skupín v Európskej únii [10], - so zreteľom haagsky program prijatý Európskou radou 4. novembra 2004, ktorý stanovuje ciele, ktoré sa majú realizovať v oblasti slobody, bezpečnosti a spravodlivosti v období rokov 2005 - 2010, - so zreteľom na neformálne ministerské stretnutie 9. novembra 2004 v Groningene, na ktorom sa po prvý raz stretli ministri zodpovední za integračnú politiku, - so zreteľom na spoločné základné princípy integrácie prijaté Radou Európskej únie 19. novembra 2004, ktoré predstavujú súvislý rad odporúčaní, ktoré by mali tvoriť základy integračnej politiky EÚ, - so zreteľom na Európsky dohovor o ochrane ľudských práv a základných slobôd a na Chartu základných práv Európskej únie a najmä na jej články 18, 20, 21 a 22, - so zreteľom na článok 45 rokovacieho poriadku, - so zreteľom na správu Výboru pre práva žien a rodovú rovnosť (A6-0307/2006), A. keďže počet prisťahovalkýň v EÚ stále rastie, pričom tvoria približne 54 % celkového počtu prisťahovalcov a pokrývajú stále širšie spektrum kategórií (ekonomická migrácia, prisťahovalectvo z dôvodu katastrof, zlúčenia rodiny, politickí utečenci alebo osoby, unikajúce pred ozbrojenými konfliktami, nelegálne prisťahovalectvo, azyl), B. keďže nejestvuje patrične organizovaná a koordinovaná európska prisťahovalecká politika a Únia a jej členské štáty musia v spolupráci s tretími krajinami navrhnúť politiku pre regulovanie prisťahovalectva, C. keďže prisťahovalkyne sa pri integrácii vo všeobecnosti stretávajú s výraznými problémami, predovšetkým, pokiaľ ide o ťažkosti pri prístupe na pracovný trh, nízku mieru zamestnanosti a vysokú mieru nezamestnanosti, zamestnanie na dočasných alebo málo platených pracovných miestach, často bez sociálnej a eknomickej ochrany, alebo v sektoroch "šedej" ekonomiky a neohláseného zamestnávania, obmedzené jazykové schopnosti, nízku miery účasti na základnom a predovšetkým vysokoškolskom vzdelávaní, obmedzenú účasť na sociálnom, politickom, odborovom a kultúrnom živote v hostiteľskej krajine, chudobu a sociálne vylúčenie; keďže však nezanedbateľný počet mladých žien, ktoré ukončia vyššie vzdelanie vo svojich krajinách, prichádza do EÚ za relatívne nekvalifikovanou prácou, napríklad ako domáci personál, a to v dôsledku vysokej miery nezamestnanosti žien v ich krajinách a nízkych platov v profesiách zodpovedajúcim ich schopnostiam a kvalifikácii, D. keďže prisťahovalkyne sa často stretávajú s tvrdou diskrimináciou ako osoby závislé na právnom postavení svojho manžela podľa smernice 2003/86/ES (nesamostatné postavenie, obmedzený vstup na trh práce, neisté postavenie v súvislosti s pobytom v prípade vdovstva, rozvodu atď.) a kvôli spôsobom zmýšľania, negatívnym stereotypom a zvykom, ktoré si zo sebou priniesli zo svojej krajiny pôvodu a ktoré sú takisto bežné aj v hostiteľskej krajine; navyše poznamenáva, že v niektorých komunitách prisťahovalcov čelia vážnym problémom, ako je odsunutie na okraj, svadby z donútenia, mrzačenie ženských pohlavných orgánov a takzvané zločiny cti, E. keďže treba zdôrazniť, že integrácia prisťahovalkýň do spoločnosti v mnohých prípadoch určuje integráciu členov druhej a tretej generácie potomkov prisťahovalcov, F. keďže prisťahovalkyne sú viac vystavené zneužívaniu, psychickému aj fyzickému, či už z dôvodu ich finančnej a právnej závislosti alebo preto, že prisťahovalkyne bez právneho postavenia viac podliehajú zneužívaniu a sexuálnemu zneužívaniu na pracovisku a priekupníkom s ľuďmi; keďže v prípade prisťahovalkýň, ktorých postavenie je osobitné, toto nedostatočné právne postavenie v rámci územia štátu, kde sa zdržujú, ich vystavuje najmä riziku, že sa im môžu odoprieť ich základné práva, a z toho istého dôvodu sú častejšie obeťami diskriminácie a násilia v každodennom živote, G. keďže integrácia je obojstranný proces, ktorý vopred predpokladá ochotu zo strany prisťahovalkýň vziať na seba zodpovednosť za integráciu do hostiteľskej spoločnosti, ako aj ochotu občanov EÚ prijať a začleniť ich; keďže v tejto súvislosti sa musia plánovať a realizovať integrované opatrenia na ovplyvnenie vzorov správania prisťahovalcov aj hostiteľských spoločností na všetkých príslušných úrovniach a na zmobilizovanie prostriedkov na oboch stranách; keďže tento obojstranný proces si vyžaduje vzájomný záväzok pozostávajúci z práv a povinností hostiteľskej spoločnosti a prisťahovalcov, H. keďže sa podľa najnovších správ hodnotiacich vnútroštátne politiky na integráciu prisťahovalcov zdá, že rodový rozmer sa systematicky nezohľadnil ani na úrovni harmonizovaných politík, ani na úrovni zberu údajov, I. keďže porušovanie ľudských práv prisťahovalkýň, a to žien aj dievčat, v podobe takzvaných zločinov cti, sobášov z donútenia, mrzačenia ženských pohlavných orgánov alebo ďalšie porušenia nemôžu byť ospravedlnené kultúrnym alebo náboženským pozadím a za žiadnych okolností by sa nemali tolerovať, J. keďže nový finančný rámec na roky 2007 - 2013 ustanovuje nielen posilnenie súčasných programov a fondov na integráciu prisťahovalcov, ale aj nové iniciatívy, ako je rámcový program "Solidarita a riadenie migračných tokov" (ktorý zahŕňa Európsky fond pre integráciu štátnych príslušníkov tretích krajín, Fond pre riadenie vonkajších hraníc a Európsky fond pre utečencov), ktoré musia obsahovať rodový rozmer a najlepšiu možnú integráciu prisťahovalkýň, K. keďže sa zaznamenalo, že medzi obchodovaním so ženami a ekonomickým prisťahovalectvom existujú mnohé súvislosti, 1. domnieva sa, že politika EÚ v oblasti rozvoja a sociálnej súdržnosti by mala uskutočňovať účinné politiky na prijatie a integráciu prisťahovalcov, najmä pokiaľ ide o prisťahovalkyne, ktoré v súčasnosti predstavujú väčšinu osôb migrujúcich do Európskej únie zo stále väčšieho spektra dôvodov (ekonomické dôvody, utečenci, azyl, zlúčenie rodiny); víta iniciatívu Komisie uverejniť usmernenia spoločného rámcového programu pre integráciu štátnych príslušníkov tretích krajín v EÚ, v ktorých sa zdôrazňuje, že všetky opatrenia by mali zohľadniť najmä rodovú špecifickosť a postavenie žien; 2. uznáva problémy, s ktorými sa stretávajú prisťahovalci čerstvo po príchode, najmä ženy, ktoré sú najzraniteľnejšou skupinou, pretože trpia dvojitou diskrimináciou na základe etnického pôvodu a pohlavia; vyzýva členské štáty, aby posilnili štruktúry a sociálne služby, ktoré prisťahovalcom umožnia bezproblémovo sa usadiť a poskytujú im informácie o ich právach a povinnostiach v súlade so zásadami a právnymi predpismi členských štátov; 3. vyzýva členské štáty, aby aj na miestnej a regionálnej úrovni podporovali informačné kampane zamerané na prisťahovalkyne s cieľom predchádzať a zabrániť nedobrovoľným alebo dohodnutým sobášom, mrzačeniu ženských pohlavných orgánov a iným formám duševného alebo fyzického nátlaku; je presvedčený, že takéto kampane by mali byť mnohojazyčné a mal by sa pri nich používať jednoduchý jazyk, ktorý je ľahko zrozumiteľný; 4. vyzýva členské štáty a Komisiu, aby zabezpečili financovanie programov určených osobitne pre ženy poskytnutím informácií o podmienkach na vstup a pobyt prisťahovalcov v EÚ; tiež vyzýva na posilnenie konzulárnych a diplomatických štruktúr, aby sa účinnejšie riešili potreby prisťahovalcov; 5. vyzýva organizácie prisťahovalcov, aby povzbudili najmä svoje členky, a aj ich rodiny, aby aktívne pracovali na integrácii a využili príležitosti na integráciu, ktoré hostiteľské krajiny poskytujú s cieľom podporiť integračné snahy hostiteľských spoločností; 6. zdôrazňuje, že smernica 2003/86/ES zatiaľ nebola dostatočne implementovaná vo všetkých členských štátoch, v dôsledku čoho zostal značný priestor na diskriminačné zaobchádzanie s prisťahovalkyňami; 7. vyzýva členské štáty, aby na základe svojich vnútroštátnych právnych predpisov a medzinárodných dohovorov zaručili rešpektovanie základných práv prisťahovalkýň, bez ohľadu na to, či je ich postavenie v súlade so zákonom, najmä ochranu pred otroctvom a násilím, prístup k nevyhnutnej zdravotnej starostlivosti, právnu pomoc, vzdelávanie detí a migrujúcich pracovníkov, spravodlivé zaobchádzanie, pokiaľ ide o pracovné podmienky, práva vstupovať do odborových organizácií (Dohovor OSN o ochrane práv všetkých migrujúcich pracovníkov a ich rodinných príslušníkov - 1990); 8. vyzýva členské štáty, aby v súlade so svojimi vnútroštátnymi právnymi predpismi a medzinárodnými dohovormi (Dohovorom OSN o ochrane práv všetkých migrujúcich pracovníkov a ich rodinných príslušníkov - 1990) zaručili prístup k vzdelávaniu detí prisťahovalkýň, ktorých postavenie nie je v súlade so zákonom; 9. vyzýva členské štáty, aby prostredníctvom dvojstranných pracovných dohôd týkajúcich sa vstupu štátnych príslušníkov tretích krajín alebo prostredníctvom iných metód zaistili, aby mali prisťahovalkyne v hostiteľských krajinách bezpečné právne a pracovné postavenie a aby neboli diskriminované, v súlade so súborom právnych predpisov Spoločenstva acquis communautaire; 10. vyzýva členské štáty, aby prijali účinné kroky na boj proti všetkým formám násilia voči prisťahovalkyniam prostredníctvom poskytnutia primeranej zdravotnej, právnej a sociálnej podpory obetiam násilia, zavádzania programov sociálnej rehabilitácie pre tieto obete, ponúknutia prístupu k úkrytom obetiam obchodovania so sexom, so zohľadnením potreby ich bezpečnosti a ochrany a prostredníctvom poskytovania preventívnych informácií prisťahovalkyniam v súvislosti s ich právami v hostiteľskej krajine; 11. vyzýva členské štáty, aby v súlade so smernicou 2004/81/ES pri zvažovaní žiadostí o samostatné právne postavenie prihliadali na okolnosti prisťahovalkýň, ktoré sú obeťami násilia, a to predovšetkým obeťami fyzického a psychického násilia vrátane pokračujúcej praxe nútených alebo dohodnutých manželstiev, a aby zabezpečili, že sa prijmú všetky administratívne opatrenia na ochranu takýchto žien vrátane účinného prístupu k mechanizmom pomoci a ochrany; vyzýva členské štáty, aby zjednodušili postupy udeľovania povolenia na dočasný alebo trvalý pobyt obetiam obchodovania na základe ustanovení uvedeného Protokolu o prevencii, potláčaní a trestaní obchodovania s ľuďmi, najmä so ženami a deťmi a aby prijali opatrenia pre schválenie osobitných povolení na pobyt vo výnimočných prípadoch, s cieľom umožniť cudzím obetiam bez právneho postavenia uniknúť pred násilím; 12. vyzýva členské štáty, aby zabezpečili, že dvojstranné dohody s tretími krajinami sa musia dojednať a uzavrieť na základe rešpektovania Charty základných práv Európskej únie a Európskeho dohovoru o ľudských právach a základných slobodách, predovšetkým pokiaľ ide o postavenie osôb v prípade sobáša, rozvodu, zverenia dieťaťa, zavrhnutia alebo polygamie; 13. vyzýva Radu, Komisiu a členské štáty, keďže v dôsledku prudkého nárastu zábavného priemyslu a poskytovania sexuálnych služieb vznikajú ďalšie migračné cesty pre prisťahovalkyne, aby zdokonalili právny rámec zaručujúci im právo mať vlastný pas a povolenie na pobyt a umožňujúci trestne stíhať osobu zodpovednú za odobratie týchto dokladov v súlade s rozhodnutím Rady 2006/619/ES z 24. júla 2006 o uzavretí v mene Európskeho spoločenstva Protokolu OSN o prevencii, potláčaní a trestaní obchodovania s ľuďmi, najmä so ženami a deťmi [11] (2000); 14. vyzýva členské štáty, aby do svojich národných akčných plánov v oblasti zamestnanosti a sociálnej integrácie začlenili opatrenia na podporu účasti prisťahovalkýň na pracovnom trhu, na boj proti neohlásenej práci, na zabezpečenie rešpektovania sociálnych práv žien (rovnaká mzda, sociálne zabezpečenie, dôchodkové práva atď.), na zabezpečenie podpory podnikania, na zabezpečenie toho, aby staršie prisťahovalkyne netrpeli chudobou a vylúčením, a na podporu úlohy sociálnych partnerov a odborov v procese sociálnej a hospodárskej integrácie žien; 15. vyzýva členské štáty, aby zabezpečili, že prisťahovalkyne dostanú adekvátne a nevyhnutné vzdelanie v podobe jazykového vyučovania a informácií týkajúcich sa základných ľudských, politických a sociálnych práv a demokratických zásad hostiteľskej krajiny, ktoré im uľahčia hladkú sociálnu integráciu v hostiteľskej krajine a ochránia ich pred diskrimináciou v rodine a v spoločnosti; 16. zdôrazňuje najmä dôležitosť bezpodmienečného, dokonca prednostného sprístupnenia vzdelania a výučby jazykov pre prisťahované ženy, pretože je to základným predpokladom skutočnej integrácie do spoločnosti a pracovného života; vyzýva členské štáty, aby zaviedli povinné vyučovanie jazyka pre prisťahované ženy a dievčatá ako spôsob uľahčenia ich integrácie a aby ich chránili pred diskrimináciou v rodine a spoločnosti; 17. vyzýva členské štáty, aby podporovali prístup mladých prisťahovalkýň ku vzdelaniu a systémom odbornej prípravy v hostiteľských krajinách, a aby podporovali ich účasť na integrovanom akčnom programe v oblasti celoživotného vzdelávania na roky 2007 - 2013, ktorý zahŕňa programy Erasmus, Leonardo Da Vinci, Comenius a Grundtwig, a v programoch Socrates, Kultúra 2007 - 2013 a Mládež v akcii 2007 - 2013; domnieva sa, že je zvlášť dôležité uznávať odbornú kvalifikáciu a schopnosti žien (najmä vedecké diplomy) a zabezpečiť, aby mali prístup k jazykovým kurzom, čo im umožní lepšie sa integrovať; 18. vyzýva členské štáty, aby podporovali prístup žien k vzdelaniu a zabezpečili im primerané odborné školenia prostredníctvom prijatia konštruktívnych opatrení na boj proti dvojitej diskriminácii, ktorou trpia prisťahovalkyne na trhu práce, a prostredníctvom vytvorenia priaznivých podmienok na ich vstup na pracovný trh a na vyváženie ich pracovného a súkromného života, najmä prostredníctvom zavedenia dostupných zariadení starostlivosti o deti; 19. vyzýva členské štáty, aby preukázali mimoriadnu citlivosť pri podpore účasti prisťahovalkýň na sociálnom a politickom živote v súlade s vnútroštátnymi právnymi predpismi a možnosťami, ktoré z týchto predpisov vyplývajú; 20. zdôrazňuje, že snaha rodičov zabrániť prisťahovalkyniam v dievčenskom veku v ich účasti na športoch, plávaní a školskom vyučovaní sa nesmie tolerovať a ospravedlňovať na základe kultúrnych alebo náboženských dôvodov; vyzýva školy a orgány, aby zabezpečili účasť prisťahovalkýň v dievčenskom veku na školskom vyučovaní a aby presadili povinnú školskú dochádzku v súlade s vnútroštátnymi predpismi; 21. zdôrazňuje, že vnútroštátne, miestne a regionálne orgány by mali proaktívnou politikou v procese integrácie prisťahovalkýň hrať stále väčšiu úlohu a aby viedli intenzívnejší otvorený dialóg s cieľom komunikovať a spolupracovať s prisťahovaleckými komunitami a sieťami a vyzýva členské štáty a EÚ, aby tieto snahy podporovali finančne a prostredníctvom výmeny informácií tak, aby sa vyrovnali najmä s problémami, ako sú bývanie, "getoizácia", kriminalita, prístup k verejným a sociálnym službám, zdravotníckym službám, starostlivosti o deti atď., a zdôrazňuje tiež úlohu MVO, ktoré prisťahovalkyniam poskytujú rady, informácie a podporu; 22. vyzýva Radu, Komisiu a členské štáty, aby prijali všetky nevyhnutné kroky na ochranu práv prisťahovalkýň (žien a dievčat) a na boj proti diskriminácii, ktorej čelia v spoločenstve, z ktorého pochádzajú, odmietaním všetkých foriem kultúrneho a náboženského relativizmu, ktorý by mohol porušovať základné práva žien; 23. vyzýva členské štáty, aby prijali a buď uplatňovali osobitné právne opatrenia týkajúce sa mrzačenia ženských pohlavných orgánov alebo aby prijali takéto právne predpisy a stíhali tých, ktorí vykonávajú mrzačenie pohlavných orgánov, a aby zdravotnícky personál povinne zaznamenával všetky prípady mrzačenia ženských pohlavných orgánov, a to skutočné prípady i prípady, kde je podozrenie, že k mrzačeniu ženských pohlavných orgánov môže dôjsť; 24. vyzýva členské štáty, aby sa vyjadrili proti násiliu na ženách založenému na tradícii, odsúdili porušenia ľudských práv prisťahovalkýň, žien a dievčat, spôsobených rodinou a preskúmali, ktoré právne predpisy sú uplatniteľné v prípade, že zodpovední za porušovanie práv sú rodinní príslušníci, najmä v prípade takzvaných zločinov cti; 25. vyzýva Komisiu, členské štáty a krajiny pôvodu, aby svojim obyvateľom poskytovali systematické a zodpovedné informácie o politikách a úlohách EÚ v súvislosti s prisťahovalectvom, o príležitostiach a povinnostiach prisťahovalcov, mužov i žien, v hostiteľských krajinách, a to s cieľom predísť negatívnemu dosahu nelegálneho prisťahovalectva a odsunutiu na okraj a hospodárskemu a sexuálnemu zneužívaniu prisťahovalkýň v hostiteľských krajinách; 26. vyzýva Komisiu, aby v súvislosti s navrhovaným nariadením o štatistike Spoločenstva v oblasti migrácie a medzinárodnej ochrany zahrnula spoľahlivé ukazovatele a porovnateľné údaje o prisťahovalkyniach, s cieľom poskytnúť konkrétnu predstavu o ich situácii a problémoch, ktorým čelia; 27. vyzýva Komisiu, aby vykonala kvalitatívne a kvantitatívne hodnotenie harmonizovaných politík a opatrení uplatňovaných pre prisťahovalkyne prostredníctvom existujúcich finančných nástrojov a programov (Európsky sociálny fond, Európsky fond regionálneho rozvoja, Európsky fond pre utečencov, iniciatíva EQUAL, program Daphne na boj proti násiliu voči deťom, mladým ľuďom a ženám, európske programy v oblastiach vzdelávania, zamestnanosti, boja proti sociálnemu vylúčeniu a diskriminácii); 28. víta iniciatívu Komisie v rámci spoločného rámcového programu na integráciu štátnych príslušníkov tretích krajín v EÚ vydať usmernenia o integračných politikách, ktoré by mali členské štáty presadzovať a pripomína, že sa v nej jednoznačne stanovuje, že činnosti, ktoré sa majú uskutočniť, by mali prihliadať na osobitné faktory týkajúce sa rodu a situácie žien, mladých ľudí a detí prisťahovalcov; 29. vyzýva Komisiu, aby zhromažďovala údaje o prisťahovalectve do EÚ súvisiace s rodovým rozmerom a aby pripravila analýzu týchto údajov Európskym inštitútom pre rodovú rovnosť s cieľom hlbšie zdôrazniť osobitné potreby a problémy prisťahovalkýň a najvhodnejšie spôsoby ich integrácie do spoločností hostiteľských krajín; 30. víta skutočnosť, že jedným z hlavných špecifických cieľov Európskeho integračného fondu je záväzok orgánov členských štátov poskytujúcich služby zlepšiť spôsob, akým napĺňajú potreby rôznych skupín štátnych príslušníkov tretích krajín vrátane žien a detí; v tomto rámci činnosti žiada, aby sa prisťahovalkyniam poskytli bezplatné poradenské služby o právach žien, o zdravotných, sexuálnych a reprodukčných právach, zamestnanosti a ostatných súvisiacich záležitostiach; 31. víta odkaz na uvedené spoločné základné princípy integrácie prijaté Radou Európskej únie, ktoré predstavujú súvislý rad odporúčaní, ktoré by mali tvoriť základy integračnej politiky EÚ a vyzýva fínske predsedníctvo, aby tieto princípy vo svojom programe uprednostnila; 32. víta rozhodnutie označiť rok 2007 za Európsky rok rovnakých príležitostí pre všetkých a rok 2008 za rok medzikultúrneho dialógu, čo sa má využiť na zvýšenie povedomia o diskriminácii (porušovaní základných práv) žien a dievčat a poskytnutie širšieho spektra informácií o postavení a úlohe prisťahovalkýň, ich kultúre a ich ašpiráciách v hostiteľských krajinách spoločnosti; pripomína, že by to mal byť dvojstranný proces podpory informovanosti a účasti prisťahovalkýň na európskych spoločenských udalostiach; 33. odsudzuje sobáše z donútenia a vyzýva členské štáty, aby vo vnútroštátnych právnych predpisoch zaviedli opatrenia zamerané na trestné stíhanie každého svojho občana, ktorý by sa snažil o takúto dohodu, alebo by ju pomáhal organizovať vrátane prípadov, keď sa sobáš z donútenia dohodne mimo ich územia; 34. naliehavo žiada Radu a Komisiu, aby v rámci spoločnej európskej prisťahovaleckej a azylovej politiky zahrnuli riziko vystavenia mrzačeniu ženských pohlavných orgánov medzi dôvody žiadať o azyl v súlade s medzinárodnými usmerneniami, ktoré vydal Vysoký komisár OSN pre utečencov a ktoré potvrdzujú, že medzinárodná definícia utečencov zahrnuje aj požiadavky týkajúce sa pohlaví; 35. naliehavo žiada členské štáty, ktoré tak ešte neučinili, aby zaistili, že sa proti všetkým formám násilia voči ženám a deťom, najmä proti sobášom z donútenia, polygamii, takzvaným zločinom cti a mrzačeniu ženských pohlavných orgánov budú uplatňovať účinné a odstrašujúce tresty podľa ich trestných zákonníkov, a aby zvýšili povedomie polície a súdnictva o týchto záležitostiach; 36. so znepokojením si všíma, že polygamné manželstvá sa v členských štátoch uznávajú za legitímne, hoci polygamia je zakázaná; vyzýva členské štáty, aby zabezpečili dodržiavanie predpisov o nelegálnosti polygamie; naliehavo žiada Komisiu, aby zvážila začlenenie zákazu polygamných manželstiev do svojho súčasného návrhu o zavedení pravidiel z oblasti zákonov vzťahujúcich sa na otázky manželstva; 37. vyzýva členské štáty, aby presadzovali politiky zabezpečujúce rovnosť všetkých ľudí, akou je politika Dohovoru z roku 1951 o právnom postavení utečencov, aby boli opatrenia proti nezákonnej migrácii prijaté členskými štátmi plne zlučiteľné so zásadami nediskriminácie; 38. poveruje svojho predsedu, aby toto uznesenie postúpil Rade, Komisii a vládam a parlamentom členských štátov. [1] Ú. v. EÚ L 261, 6.8.2004, s. 19. [2] Ú. v. ES L 180, 19.7.2000, s. 22. [3] Ú. v. EÚ L 31, 6.2.2003, s. 18. [4] Ú. v. EÚ L 251, 3.10.2003, s. 12. [5] Ú. v. EÚ L 16, 23.1.2004, s. 44. [6] Ú. v. EÚ L 304, 30.9.2004, s. 12. [7] Ú. v. EÚ C 233 E, 28.9.2006, s. 121. [8] Ú. v. EÚ C 124 E, 25.5.2006, s. 535. [9] Ú. v. EÚ C 92 E, 16.4.2004, s. 390. [10] Ú. v. EÚ C 102 E, 28.4.2004, s. 497. [11] Ú. v. ES L 262, 22.9.2006, s. 51. --------------------------------------------------